سميره موسى

سميره موسى (3 مارس 1917 – 5 اغسطس 1952) كات اول عالمه مصريه ف الفيزيا النوويه، و كات اول واحده (ست) تاخد الدكتوراه ف الاشعاع الذرى. سميره موسى كات من قرية سنبو الكبرى، ف مركز زفتى، محافظة الغربيه. كات اول معيده ف كلية العلوم، جامعة القاهره. سميره موسى بيسموها ميس كورى المصريه.

حياتها 
سميره موسى كات من قرية سنبو الكبرى، ف مركز زفتى، محافظة الغربيه. امها ماتت ب السرطان، و بعد كده ابوها خدها و اتنقلو ل القاهره، و قعدو ف حى الحسين. و هيا هناك خشت مدرسة قصر الشوق لابتدائيه، و بعدين خشت مدرسة بنات الاشراف الثانويه.

سميره موسى كات تملى متفوقه ف كل مراحل تعليمها، خدت جوايز كتير و كات الاولى علا مصر ف شهادة الثانويه اللى هيا خدتها سنة 1935. بيقولو ان هيا كات عندها ذاكره فوتوجرافيه. استاذها الدكتور على مصطفى مشرفه، عالم الفيزيا النظريه المصرى و اول عميد ف كلية العلوم ف جامعة القاهره، هوا اول واحد لاحظ تفوقها و ذكائها.

دراستها 
سميره موسى بعد ما خدت شهادة الثانويه بتاعتها اختارت تخش كلية العلوم ف جامعة القاهره. خدت البكالوريوس بتاعها ف علم الاشعه بمرتبة الشرف بعد ما عملت بحث عن تأثير اشعة-اكس علا كزه ماده. اتعينت معيده ف الكليه بعد استاذها الدكتور على مصطفى مشرفه ما دافع عنها، عشان الاساتذه لانجليز مكانوش موافقين، و خدت الماچستير بتاعها. بعدها سافرت انجلترا ف بعثه عشان تكمل دراسة الدكتوراه بتاعتها هناك، و خدت الدكتوراه ف الاشعاع الذرى، و بقت اول عالمه (ست) تاخد الدكتوراه ف المجال ده.

سميره موسى سافرت امريكا ل جامعة اوكردج ف ولاية تنيسى و عملت بحوث ف معامل جامعة سان لويس ف ولاية ميسورى. اتعرض عليها انها تفضل تشتغل ف امريكا و تعيش هناك بس هيا موافقتش عشان كات عايزه ترجع مصر، و قالت "مصر مستنيانى"، و قبل ما ترجع مصر ف سنة 1952 فى دعوه اتبعتتلها عشان تزور مؤسسات بحثيه ف كاليفورنيا و معامل نووية ف امريكا، و ده بسبب ابحاثها المميزه ف الفيزيا النوويه، بس فى علما و اكاديمين امريكان كتير مكانوش موافقين انها تزور المعامل النوويه، عشان هيا اول حد مش منهم يسمحولو ب كده.

شغلها 
سميره موسى شغلها و ابحاثها كانو تأسيسيين و مهمين ف الاشعاع الذرى. ليها معادله عن تكسير ذرات المعادن الرخيصه، زى النحاس، و ده مهد الطريق عشان يعملو قنابل نوويه ارخص.

سميره موسى بردو ليها مقالات كات بتناقش فيها النظريات بتاع الفيزيا النوويه بطريقه متبسطه، و كات بتناقش و تحذر من خطر التكنولوچيه النوويه.

نشاطها 
سميره موسى، رغم انشغالها ف دراساتها و بحوثها، شاركت فى جمعية الطلبه ل لثقافه العامه اللى الهدف بتاعها كان محو الاميه ف الريف المصرى.

سميره موسى عملت مؤتمر "الطاقه الذريه ل السلام" ف مصر، و عملت مؤتمر عالمى اسمو "الذره ل السلام"، اللى فى علما كتير حضروه. من اشهر الجمل اللى هيا قالتها: "عايزه اخلى علاج السرطان ب تطبيقات الفيزيا النوويه يبقا متوفر ل الكل زى الاسبرين".

سميره موسى كات تملى بتدعو ل لاستعمال السلمى ل تطبيقات الفيزيا النوويه. من ضمن الطموحات بتاعتها انها كات عايزه تخلى تطبيقات علوم الذره تخش مصر، و كات بتحلم ان الشغل بتاعها يساعد ف انو يخلى التطبيقات بتاعة علوم الذره ف الطب تبقا متوفره ل الكل.

سميره موسى كات بتتطوع عشان تساعد مرضا السرطان ف كزه مستشفا، و ده عشان هيا نفسها امها ماتت ب السرطان.

هواياتها 
سميره موسى كات مهتمه ب المزيكه و كات بتلعب العود. كات بتحب القرايه و عملت مكتبه خاصه بيها، و الكتب دى اتبرعو بيها ل المركز القومى ل البحوث. سميره موسى بردو كات بتحب التريكو و الخياطه و كات بتعمل الهدوم بتاعتها بنفسها. سميره موسى كات بتحب بردو التصوير و التحميض و الطبع.

تكريمات 
من ضمن التكريمات اللى سميره موسى خدتها:

 ف سنة 1981، ف موتها، الريس السادات اداها الوسام المصرى ف العلوم و الفنون م الدرجه الاولانيه
 ف القريه بتاعتها فى مدرسه اتسمت ب اسمها
 ف القريه بتاعتها بردو فى قصر ثقافه اتسما ب اسمها
 فى برنامج تليفيزيونى مصرى اسمو "الخالده" اتعمل بيحكى قصة حياة سميره موسى
 فى معمل ف كلية العلوم ف جامعة القاهره اتسما ب اسمها
 الجيش المصرى عمل احتفالية تكريم ل سميره موسى بعد موتها، و ده كان ف سنة 1953.

موتها 
بعد ما بعتولها دعوه عشان تزور المعامل النوويه ف امريكا، راحت، و قررت انها هترجع مصر بعد اول زياره ليها. بس ف 5 اغسطس 1952 و هيا راكبه ف عربيه مع اللى المفروض انو زميلها و بيحضر الدكتوراه ف امريكا، فى عربيه تانى خبطت العربيه اللى هيا كات فيها، العربيه اللى هيا كات فيها وقعت من ارتفاع كبير و سميره موسى ماتت. زميلها اختفا و مبانلوش اثر، و بيقولو ان اسمو كان مش اسمو الحقيقى. فى ناس كتير بيقولو ان الموساد الاسرائيلى كان ورا الموضوع، بس محدش عارف الحقيقه و دى تخمينات مش-اكيده.

الجيش المصرى عمل احتفالية تكريم ل سميره موسى بعد موتها، و لاحتفاليه دى كات ف سنة 1953.

لينكات برانيه

مصادر 

مواليد 1917
وفيات 1952
متعلمين فى جامعة القاهره
علما مصريين
اكاديميين مصريين
مصريين عاشو فى امريكا
غرباويه
ناس من زفتى